呈程可久
作者：趙蕃
朝代：宋

paragraphs: 微風送落日，餘霞雜停雲。
陟彼山之巔，誰識我與君。
彭蠡咫尺見，匡廬毫髮分。
波瀾似吳淞，岡巘殊勝雲。
是間豈無詩，愧我初不文。
圖畫亦足寫，摩詰居離羣。
裴回竟何得，指點徒加勤。
回憩僧所廬，幽闃令人欣。
談鋒壯鏖戰，茗椀頻策勳。
交游數伯厚，文字從右軍。
我是漫瞠若，莫能窺厥垠。
少焉復來過，凜然落衣帉。
江山恍疑非，林空月紛紜。
旁有博士湖，姓名未前聞。
何年隠君子，高棲辭世氛。
得非羊裘漁，當是植杖耘。
至今宴息地，離離幽草薰。
人生七十稀，過眼俱蝱蟁。
適意何必多，悠悠幾朝曛。
君明履霜畦，我正坐水濆。
會合且不常，使我生憂慬。
何當十日款，誦說心爲醺。
庶如逢豫章，其藁一以焚。